Broj: 01-101-16

Zagreb, 14. ožujka 2016.

IMOVINSKI I DOHODOVNI CENZUS

**NE SADA – NE NAMA!**

Nakon što je Vlada RH usvojila prijedlog proračuna za 2016. godinu i uputila ga na usvajanje Hrvatskom saboru, u ime gotovo 500.000 osoba s invaliditetom, njihovih obitelji i skrbnika koje žive u RH obraćamo se sa zahtjevom da se predloženi pristup kojim se uvodi imovinski i dohodovni cenzus na naknade građanima i kućanstvima ni u kojem slučaju ne primjeni na osobe s invaliditetom.

Razlog tome je položaj osoba s invaliditetom koje žive u RH na rubu ili već u uvjetima siromaštva.

Zajednica saveza osoba s invaliditetom Hrvatske – SOIH koju čini mreža od 15 saveza osoba s invaliditetom i mreže ustanova zaštitnih radionica dugo se godina zalaže na donošenje **Zakona o inkluzivnom dodatku** koji bi u cijelosti uredio pitanje naknada vezanih za uvećane troškove invaliditeta.Zakon bi se temeljio na vještačenju čime bi se utvrdilo postotke oštećenja svake osobe te njezine funkcionalne sposobnosti i uvjete u kojima živi (utvrdio individualni invaliditet). Zakon još nije pretočen u realnost. Naknade u RH za isto oštećenje 46 eura u puno siromašnijim susjednim državama su čak i 460 eura (BiH je daleko u nepovoljnijem položaju od RH).

Unatoč tome što iz proračuna nije vidljivo koliko će osobe s invaliditetom biti zakinute u području uvođenja imovinskog i dohodovnog cenzusa apeliramo da se taj pristup ne primjeni za osobe s invaliditetom iz razloga što:

* su naknade koje dobivaju već dugi niz godina najniže u zemljama bivše države, pa i šire regije;
* nisu utvrđeni kriteriji po kojima će se vrednovati druga imovina i postavlja se pitanje kako će se to reflektirati na osobe s invaliditetom u ruralnim sredinama, a kako na ostale osobe s invaliditetom;
* bi se uvođenjem imovinskog i dohodovnog cenzusa osobe s invaliditetom dovele u još nepovoljniji položaj posebice jer sustav vlasništva i zemljišnih knjiga nije uređen
* su osobe s invaliditetom vezano za socijalne usluge koje primaju u potpuno neravnopravnom položaju s ostalim građanima jer ih je većina nedostupna i izgrađeni okoliš nepristupačan osobama s invaliditetom;
* nisu uspostavljeni standardi koji će spriječiti diskriminaciju unutar pojedinih skupina osoba s invaliditetom i
* jer je tek uspostavljen sustav definiranja osobe s invaliditetom koji će na jedinstvenoj osnovi za osobe s invaliditetom omogućiti efikasnost ostalih sustava, a posebice sustava socijalne skrbi.

Posebno naglašavamo da su naknade vezane uz invaliditet (tuđa pomoć i njega, invalidnina i sl.) zbog ograničenja koja postavlja invaliditet kompenzacija zbog uvećanih troškova života. Osobama s invaliditetom još uvijek nije dostupna osobna podrška, javni prijevoz, javne ustanove, nije omogućena komunikacija s drugim osobama te orijentacija u prostoru, a pogotovo nisu im dostupne suvremene tehnologije po jednakoj cijeni kao i za ostale građane te im je time onemogućeno potpuno sudjelovanje u društvu.

Naglašavamo da ukidanje **naknade za prijevoz** za srednjoškolce predstavlja također dodatno osiromašenje obitelji djece s teškoćama u razvoju jer će to značiti i ukidanje organiziranoga prijevoza u mjestima u kojima su ukinute općinske škole i djeca idu u gradske škole. Vjerujemo da je suvišno naglašavati da se taj prijevoz ionako nije odvijao prilagođenim vozilima za djecu s teškoćama u razvoju, a po novom prijedlogu ga uopće ne bi imali.

Molimo vas da se zauzmete da se zbog teške financijske situacije u kojoj se nalazi država ne ukinu prava onima koji na to nisu mogli utjecati, a žele ostvariti svoja ljudska prava kao i svi ostali građani i čime bi im se gotovo isključilo sudjelovanje u zajednici.

Invaliditet nije izbor nego ljudska sudbina

ZAJEDNICA SAVEZA OSOBA S INVALIDITETOM HRVATSKE - SOIH

Zorislav Bobuš, predsjednik

HRVATSKI SAVEZ UDRUGA INVALIDA RADA - HSUIR

Josip Petrač, predsjednik

HRVATSKI SAVEZ GLUHIH I NAGLUHIH - HSGN

Andrija Halec, predsjednik

HRVATSKI SAVEZ UDRUGA CEREBRALNE I DJEČJE PARALIZE - HSUCDP

Rafael Pejčinović, predsjednik

SAVEZ DRUŠTAVA DISTROFIČARA HRVATSKE - SDDH

Marica Mirić, predsjednica

SAVEZ DRUŠTAVA MULTIPLE SKLEROZE HRVATSKE - SDMSH

Vladimir Komparić, predsjednik

HRVATSKI SAVEZ UDRUGA ZA OSOBE S INTELEKTUALNIM TEŠKOĆAMA – SAVEZOSIT

Mirjana Jakovčev, predsjednica

SAVEZ CIVILNIH INVALIDA RATA HRVATSKE - SCIRH

Ante Kalina, predsjednik

HRVATSKI SAVEZ UDRUGA TJELESNIH INVALIDA - HSUTI

Jozefina Kranjčec, predsjednica

HRVATSKI SAVEZ ZA RIJETKE BOLESTI

Vlasta Zmazek, predsjednica

HRVATSKA UDRUGA PARAPLEGIČARA I TETRAPLEGIČARA - HUPT

Manda Knežević, predsjednica

HRVATSKI SAVEZ UDRUGA MLADIH I STUDENATA S INVALIDITETOM - SUMSI

Denis Marijon, predsjednik

HRVATSKA UDRUGA ZA ŠKOLOVANJE PASA VODIČA I MOBILITET - HUŠPVM

Mira Katalenić, predsjednica

HRVATSKI SAVEZ DRUŠTAVA MIASTENIČARA - HSDM

Dubravka Čizmić, predsjednica

.